Жэрдэм зиIэхэм ядоIэпыкъу
КъБР-м Граждан, жылагъуэ институтхэм ядэлэжьэнымрэ лъэпкъ Iуэхухэм-кIэ и управленэм иджыблагъэ къыщызэщIакъуэжащ Къэбэрдей-Балъкъэр Республикэм и бюджетым щыщ ахъшэ иратын папщIэ социальнэ Iуэхухэм хуэунэтIауэ лажьэ, коммерцэу щымыт IуэхущIапIэхэм я зэхьэзэхуэм кърикIуахэр. Къыхэгъэщыпхъэщ зэпеуэр Iыхьитхуу гуэшауэ зэрыщытар.
КъБР-м Граждан, жылагъуэ институтхэм ядэлэжьэнымрэ лъэпкъ IуэхухэмкIэ и управленэм и унафэщI КIурашын Анзор зэIущIэм щыжиIащ 2016 гъэм республикэм щагъэзэщIэну проектхэм кIэлъыплъыну «Южный форум» жылагъуэ IуэхущIапIэр къызэрыхахар. «Ар зы лъэныкъуэкIэ ядэIэпыкъунущ проектхэр гъэзэщIа хъунымкIэ, апхуэдэуи, мылъку зыхухаха Iуэхур зыхуей хуэзауэ зэрекIуэкIым кIэлъыплъынущ, — жиIащ КIурашын Анзор. — Апхуэдэ мардэхэм дыщIыхуэкIуэр нэхъ зыхуей хуэзауэ, IэхъуэгъуэтегъэкI къыхэмыкIыу IуэхущIапIэхэм я лэжьыгъэхэр зэфIахын папщIэщ. Дыщогугъ ахъшэ зэттхэм дакъыгурыIуэну, къыддаIыгъыну, «Южный форум» жылагъуэ IуэхущIапIэм жыджэру дэлэжьэну». И къалэнхэр игъэзэщIэфын папщIэ «Южный форум»-м сом мин 600 иратащ.
КIурашыным къыхигъэщащ республикэм и жылагъуэ IуэхущIапIэ 40-м псори зэхэту сом мелуани 9-м щIигъу зэрыратынур. Ахъшэр трагуэшэнущ коммерцэу щымыт IуэхущIапIэхэм къагъэлъэгъуа проектхэм я мыхьэнэр къалъытэу. Сом мин 70-м къыщыщIэдзауэ мин 450-м нэс мы мазэм къриубыдэу иратынущ ар зыхуагъэфэщахэм.
БАГЪЭТЫР Луизэ.
